Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2021/C 102/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”TUZSÉRI ALMA”

EU-nro: SAN-HU-02483 – 20.9.2018

SAN (X) SMM ( )

1. Nimi (nimet)

”Tuzséri alma”

2. Hakemuksen esittävä(t) maa(t)

Unkari

3. Maataloustuotteen tai elintarvikkeen kuvaus

3.1 Tuotelaji

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Suojattua alkuperänimitystä (SAN) ”Tuzséri alma” voidaan käyttää Malus domestica -lajin Gala-, Jonagold-, Red Delicious-, Golden Delicious-, Mutsu-, Idared-, Jonathan- ja Granny Smith -lajikkeiden tuoreina kulutettaviksi tarkoitetuissa omenoissa.

Fyysiset ominaisuudet:

Kullekin lajikkeelle on yksilöidyllä maantieteellisellä alueella ominaista keskimääräistä korkeampi hedelmälihan kiinteys (vähintään 6 kg/cm2) ja siten rapea hedelmäliha, pitkä säilyvyys ja keskimääräistä suurempi sokeripitoisuus (vähintään 10 Brix-astetta).

Yleensä vain punaisten omenalajikkeiden (Gala, Jonagold, Red Delicious, Idared, Jonathan) värityksen laajuus on suurempi (vähintään 40 %), ja niiden epikarppi (uloin kerros) on voimakkaan värinen.

Eri lajikkeiden fyysiset ja aistinvaraiset ominaisuudet varastointihetkellä esitetään seuraavassa taulukossa:

Lajike: Hedelmälihan kiinteys (vähintään, kg/cm2); Sokeripitoisuus (vähintään, Brix-aste); Värityksen laajuus (vähintään %)

Gala: 7; 11; 40 Jonagold: 6; 12; 40 Red Delicious: 7; 11; 50 Golden delicious: 6,5; 12; Ei sovelleta Mutsu: 7; 11; Ei sovelleta Idared: 6; 11; 40 Jonathan: 6,5; 12; 40 Granny Smith: 7; 10; Ei sovelleta

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—-

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

”Tuzséri alma” -omenia viljellään ja sato korjataan yksinomaan 4 kohdassa määritellyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat säännöt

—

3.6 Tuotteen, johon rekisteröity nimi viittaa, merkitsemistä koskevat säännöt

Alla oleva tunnus on kiinnitettävä jokaiseen markkinoille saatettavaan tuotteeseen joko omenoihin erikseen tai suljettuihin ja sinetöityihin pakkauksiin.

Jos omenat merkitään erikseen, vähintään 70 prosenttia omenista on merkittävä.

Tunnuksessa on puoliympyrän muodossa olevien sanojen ”Tuzséri alma” alapuolella vasemmalla kokonainen punainen omena, jonka vihreä lehti osoittaa toista halkaistua omenaa, jonka hedelmäliha on keltainen ja kuori vihreä ja jonka valkoisessa siemenkodassa on keskellä kummassakin puolikkaassa siemen.

4. Maantieteellisen alueen tarkka rajaus

Rétközin alueella Szabolcs-Szatmár-Beregin läänissä sijaitsevan Tuzsérin kylän hallinnolliset rajat.

5. Yhteys maantieteelliseen alueeseen

”Tuzséri alma -omenien laatu on yksinomaan yksilöidyn maantieteellisen alueen luontoon liittyvien ja inhimillisten tekijöiden ansiota.

Luontoon liittyvät tekijät:

Tuzsér sijaitsee Tiszajoen varrella 100–113 metrin korkeudella merenpinnasta. Sen pohjoispuolella on Zemplén-vuoristo ja koillispuolella syrjäiset Itä-Karpaatit. Toinen tärkeä luontoon liittyvä piirre on se, että alue sijaitsee Tiszajoen U-muotoisella ”Tiszan kyynärpäänä” tunnetulla alueella.

Alueen ilmasto on kohtalaisen lämmin ja kuiva, ja kasvukaudella auringonpaiste on runsasta. Päivittäinen lämpötilan vaihtelu on suurta.

Ennen Tiszajoen virtauksen sääntelyä tuotantoalue oli osa joen tulvatasanetta. Näin ollen maaperä on lietemaata, jossa on runsaasti humusta ja fosforia.

Koska tuotantoalue sijaitsee Tiszan kyynärpäässä joen läheisyydessä, sen kosteus on korkea veden luonnollisen haihtumisen vuoksi.

Tuotteen erityisyys:

”Tuzséri alma” -omenien sokeripitoisuus on varastointihetkellä korkea (vähintään 10 Brix-astetta) ja hedelmälihan kiinteys (vähintään 6 kg/cm2) muita omenia korkeampi. Näin ollen ”Tuzséri alma” -omenat säilyvät ja säilyttävät makunsa ja arominsa keskimääräistä paremmin. Värityksen laajuus punaisissa lajikkeissa on suurempi (vähintään 40 %) ja punainen väri voimakkaampi ja kirkkaampi kuin muualla viljellyissä omenoissa.

Syy-seuraussuhde maantieteellisen alueen ja tuotteen ominaisuuksien välillä (Syy-seuraussuhde maantieteellisen alueen ja tuotteen erityislaadun välillä)

Aluetta ympäröivät vuoristoalueet suojaavat aluetta pohjoisesta ja idästä puiden kukinnan ja hedelmän kehittymisen aikana.

Runsas fosforin saanti ja vähätyppinen lannoitus tekevät hedelmälihasta keskimääräistä kiinteämmän.

”Tuzséri alman” tuotantoalueelle on ominaista hitaampi kypsyminen, mikä johtuu selvästi sen maantieteellisestä sijainnista. Lietemaasta muodostuva maaperä ja korkea kosteus hidastavat yhdessä sokerin muodostumista. Sen vuoksi kypsyminen ei tapahdu nopeasti.

Auringonpaisteen suuri määrä, kuumien päivien ja viileiden öiden aiheuttamat suuret päivittäiset lämpötilan vaihtelut sekä puiden karsiminen johtavat korkeaan sokeripitoisuuteen. Lietemaan ja runsaan vedensaannin ansiosta hedelmät ovat mehukkaita ja sokekerisuus on vähemmän päällekäyvää, mikä johtaa tasapainoiseen, happamaan makuun.

Veden luonnollinen haihtuminen joesta Tiszan kyynärpään alueella lisää tuotantoalueen kosteutta. Joen läheisyyden vuoksi esiintyy myös huomattavasti enemmän aamukastetta. Kosteus, hedelmän pinnalle öisin kehittyvät kastepisarat, suuret päivittäiset lämpötilan vaihtelut, kasvukauden suuri auringonpaisteen määrä ja puiden karsiminen saavat aikaan laajan värityksen, sillä nämä luonnolliset tekijät edistävät kuoren korkeaa antosyaanipitoisuutta ja lisäävät omenoiden voimakasta punaista sävyä.

Kuvaus kyseisen maantieteellisen ympäristön kannalta merkityksellisistä inhimillisistä tekijöistä, jotka vaikuttavat tuotteen erityisominaisuuksien kehittymiseen:

Seuraavat taidot vaikuttavat osaltaan ”Tuzséri alma” -omenien ominaisuuksiin:

”Tuzséri alma” -omenia viljellään ympäristössä, jossa ihmiset ovat eläneet ja harjoittaneet elinkeinoa jo 300 vuoden ajan. Omenien viljelyssä hyödynnetään menestyksekkäästi sukupolvelta toiselle siirtynyttä kokemusta. Omenapuita viljellään riveissä, joiden välissä on ruohoalueita, mikä parantaa vedenpidätyskykyä verrattuna muualla käytettyyn tapaan viljellä riveissä, joiden maa muokataan säännöllisesti. ”Sándor Nagy” -karsintatekniikka, jota alueella käytetään, luo ilmavamman ja avoimemman lehvistön, jonka ansiosta auringonvalo saavuttaa paremmin puun latvuksessa kasvavat hedelmät. Alueella käytetään vähän typpeä sisältäviä lannoitteita. Hallitun viljelyn ansiosta viljelijät osallistuvat aktiivisesti koko tuotantoprosessiin ensimmäisestä viimeiseen vaiheeseen saakka. Sadonkorjuu, esivalinta ja lajittelu suoritetaan käsin, jolloin varmistetaan, että vain kypsät hedelmät poimitaan. Tämä tarkoittaa, että kokemusperäisellä osaamisella ja asiantuntemuksella on ratkaiseva rooli sadonkorjuussa. Myös poimijoiden ja lajittelijoiden tietämys on sukupolvelta toiselle siirtynyttä. Sándor Nagy Garden Club (Nagy Sándor Kertbarát Klub Egyesület) Tuzsérin kylässä on tärkeä ammatillinen yhteisö, joka kokoaa yhteen taitotietoa ja edistää omenantuotannon kehitystä alueella.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://gi.kormany.hu/foldrajzi-arujelzok

(1) EUVL L 343, 14.12.2012, s. 1.